
ΑΙΤΙΟΛΟΓΙΚΗ ΕΚΘΕΣΗ

1.
ΠΛΑΙΣΙΟ ΤΗΣ ΠΡΟΤΑΣΗΣ

Σκοπός της συνημμένης πρότασης κανονισμού είναι η αναστολή των αυτόνομων δασμών του κοινού δασμολογίου για το καύσιμο αεριωθουμένων το οποίο κατατάσσεται επί του παρόντος στον κωδικό ΣΟ 2710 19 21.

Σήμερα, οι διμερείς αεροπορικές συμφωνίες με τρίτες χώρες περιέχουν κατά κανόνα διατάξεις σχετικά με την απαλλαγή δασμών για τα καύσιμα αεριωθουμένων. Εντούτοις, είναι ανάγκη να διασφαλιστεί, σε ευρωπαϊκό επίπεδο, σαφήνεια και ομοιομορφία στο ζήτημα αυτό, για την προσφορά ασφάλειας δικαίου στις επιχειρήσεις και την αποφυγή τυχόν στρέβλωσης του ανταγωνισμού που προκύπτει από διαφορετικές προσεγγίσεις και κανόνες.
Οι εισαγωγές καυσίμων αεριωθουμένων στην Ευρωπαϊκή Ένωση (ΕΕ) είναι κατά συντριπτική πλειονότητα καταγωγής χωρών που επωφελούνται από το σύστημα γενικευμένων προτιμήσεων (ΣΓΠ), και ως εκ τούτου είναι αδασμολόγητες. Το γεγονός αυτό είναι σημαντικό για τον κλάδο των αεροπορικών μεταφορών στην ΕΕ.

Μετά την αναθεώρηση του συστήματος ΣΓΠ όσον αφορά τις προτιμήσεις που θα ισχύουν από την 1η Ιανουαρίου 2014, μεγάλοι παραγωγοί που εξάγουν καύσιμα αεριωθουμένων, όπως οι χώρες του Συμβουλίου Συνεργασίας του Κόλπου (ΣΣΚ), θα παύσουν να είναι δικαιούχοι αυτής της προτιμησιακής πρόσβασης στην ΕΕ, ενώ άλλες (Ινδία), τουλάχιστον για την περίοδο από την 1η Ιανουαρίου 2014 έως την 31η Δεκεμβρίου 2016, δεν θα επωφελούνται από το ΣΓΠ για ορισμένες κατηγορίες προϊόντων, συμπεριλαμβανομένων των καυσίμων.

Η επιβολή τελωνειακών δασμών επί των καυσίμων αεριωθουμένων των εν λόγω προμηθευτών θα έχει πιθανώς απότομη επίδραση στην τιμή των καυσίμων στην αγορά της ΕΕ λόγω της απουσίας διαφοροποίησης του εφοδιασμού των καυσίμων αεριωθουμένων στην αγορά της ΕΕ. Επιπλέον, τα διυλιστήρια στην ΕΕ δεν θα ήταν σε θέση να αυξήσουν την παραγωγή των αεροπορικών καυσίμων σε σημαντικό βαθμό, σε σύντομο χρονικό διάστημα, δεδομένου ότι αυτό συνεπάγεται και την παραγωγή άλλων παραγώγων προϊόντων, όπως η βενζίνη, για την οποία θα πρέπει να διερευνηθούν νέες δυνατότητες εξαγωγών. Τόσο ο κλάδος των αερομεταφορών όσο και ο κλάδος της πετρελαιοβιομηχανίας της ΕΕ χρειάζονται, συνεπώς, χρόνο προκειμένου να προσαρμοστούν στις συνέπειες της σταδιακής κατάργησης του καθεστώτος ΣΓΠ για τις εν λόγω προμηθεύτριες χώρες.
Λαμβανομένων υπόψη των πιθανών μελλοντικών αλλαγών στην κατάσταση της αγοράς, η αναστολή θα πρέπει να επανεξεταστεί με βάση την αναλογική αξιολόγηση εντός πέντε ετών.
Βάσει των ανωτέρω, προτείνεται να τροποποιηθεί αναλόγως ο κανονισμός (ΕΟΚ) αριθ. 2658/87 του Συμβουλίου.

Η πρόταση για την παράταση του status-quo συνάδει με τις πολιτικές της Ένωσης.

2.
ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ

Zητήθηκε η γνώμη της Ομάδας «Δασμολογική Οικονομία», στην οποία εκπροσωπούνται οι αρμόδιες αρχές όλων των κρατών μελών.

Δεν αναφέρθηκαν δυνητικά σοβαροί κίνδυνοι με μη αναστρέψιμες συνέπειες.

Η παρούσα πρόταση θα υποβληθεί σε διαδικασία διυπηρεσιακής διαβούλευσης και θα δημοσιευθεί μετά την έκδοσή της από το Συμβούλιο.

3.
ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

Το άρθρο 31 της Συνθήκης για τη λειτουργία της Ευρωπαϊκής Ένωσης (ΣΛΕΕ) αποτελεί τη νομική βάση του παρόντος κανονισμού.

Δυνάμει του άρθρου 31 της ΣΛΕΕ οι αυτόνομοι δασμοί καθορίζονται από το Συμβούλιο, το οποίο αποφασίζει με ειδική πλειοψηφία μετά από πρόταση της Επιτροπής.

Η πρόταση είναι σύμφωνη με την αρχή της αναλογικότητας, δεδομένου ότι, όπως προβλέπεται στη Συνθήκη, προωθεί το εμπόριο μεταξύ κρατών μελών και τρίτων χωρών και λαμβάνει υπόψη τα εμπορικά συμφέροντα των οικονομικών φορέων (πάροχοι υπηρεσιών στην Ένωση, χρήστες και εισαγωγείς) χωρίς αλλαγές στον πίνακα ΠΟΕ της ΕΕ.

Η αρχή της επικουρικότητας δεν εφαρμόζεται, δεδομένου ότι η πρόταση εμπίπτει στην αποκλειστική αρμοδιότητα της Ένωσης.

4.
ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Δεν υπάρχει απώλεια στα έσοδα των παραδοσιακών ιδίων πόρων σε σχέση με την ισχύουσα κατάσταση. Υπάρχει κίνδυνος μη είσπραξης πρόσθετων εσόδων λόγω των τροποποιήσεων του καθεστώτος του ΣΓΠ ορισμένων τρίτων χωρών από 1ης Ιανουαρίου 2014. Ωστόσο, λαμβανομένων υπόψη των διμερών αεροπορικών συμφωνιών που εφαρμόζονται επί του παρόντος, οι οποίες προβλέπουν απαλλαγή από δασμούς για τα αεροπορικά καύσιμα, ο κίνδυνος απώλειας πρόσθετων εσόδων για τους παραδοσιακούς ίδιους πόρους από την 01/01/2014 θεωρείται αμελητέος.
2013/0341 (NLE)

Πρόταση
ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
περί τροποποιήσεως του παραρτήματος Ι του κανονισμού (ΕΟΚ) αριθ. 2658/87 για τη δασμολογική και στατιστική ονοματολογία και το κοινό δασμολόγιο
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 31,

Έχοντας υπόψη την πρόταση της Ευρωπαϊκής Επιτροπής,

Εκτιμώντας τα ακόλουθα:

(1)
Η αγορά της Ευρωπαϊκής Ένωσης (ΕΕ) για τα καύσιμα αεριωθουμένων εξαρτάται σε σημαντικό βαθμό από τις εισαγωγές καυσίμων αεριωθουμένων από τρίτες χώρες.
(2)
Μολονότι οι διμερείς συμφωνίες αεροπορικών μεταφορών που έχουν συναφθεί μεταξύ κρατών μελών και τρίτων χωρών περιέχουν κατά κανόνα διατάξεις σχετικά με απαλλαγή από δασμούς για τα καύσιμα αεριωθουμένων, είναι αναγκαίο να θεσπιστούν κοινοί κανόνες όσον αφορά την ατέλεια για τα καύσιμα αεριωθουμένων ώστε να διασφαλιστούν η σαφήνεια και η ομοιομορφία στο ζήτημα αυτό, να παρέχεται ασφάλεια δικαίου στις επιχειρήσεις και να αποφεύγονται τυχόν στρεβλώσεις του ανταγωνισμού που απορρέουν από διαφορές στις πρακτικές και στους κανόνες.
(3)
Επί του παρόντος, ένα σημαντικό μέρος των καυσίμων αεριωθουμένων που εισάγονται στην Ένωση κατάγεται από χώρες που επωφελούνται από το σύστημα γενικευμένων δασμολογικών προτιμήσεων ή έχουν προτιμησιακή πρόσβαση στην αγορά της Ένωσης, και, συνεπώς, οι εισαγωγές απαλλάσσονται από δασμούς.

(4)
Με την εφαρμογή των δασμολογικών προτιμήσεων, σύμφωνα με τον κανονισμό (ΕΕ) αριθ. 978/2012
, αρχής γενομένης από την 1η Ιανουαρίου 2014, ορισμένες χώρες που είναι σημαντικοί εξαγωγείς καυσίμων αεριωθούμενων θα παύσουν να είναι δικαιούχοι της εν λόγω προτιμησιακής πρόσβασης στην αγορά της Ένωσης και ορισμένες άλλες χώρες εξαγωγής δεν θα επωφεληθούν από την εν λόγω προτιμησιακή πρόσβαση για ορισμένες κατηγορίες προϊόντων, συμπεριλαμβανομένων των καυσίμων
. 

(5)
Η επιβολή τελωνειακών δασμών επί των καυσίμων αεριωθουμένων των εν λόγω προμηθευτών θα προκαλέσει πιθανώς αύξηση στην τιμή των καυσίμων αεριωθουμένων στην αγορά της Ένωσης, δεδομένου ότι είναι οικονομικά ασύμφορο για τα διυλιστήρια στην Ένωση να αυξήσουν σημαντικά τις ποσότητες αεροπορικών καυσίμων που παράγουν.
(6)
Λαμβανομένων υπόψη των πιθανών μελλοντικών αλλαγών στην κατάσταση της αγοράς καυσίμων αεριωθουμένων, το εν λόγω μέτρο θα πρέπει να επανεξεταστεί με βάση αναλογική αξιολόγηση εντός πέντε ετών.
(7)
Είναι, συνεπώς, σκόπιμο να ανασταλεί ο αυτόνομος τελωνειακός δασμός για τα καύσιμα αεριωθουμένων. Η αναστολή θα πρέπει να καλύπτει όλα τα προϊόντα που υπάγονται στον κωδικό ΣΟ 2710 19 21.

(8)
Το παράρτημα Ι του κανονισμού (ΕΟΚ) αριθ. 2658/87 του Συμβουλίου
 θα πρέπει συνεπώς να τροποποιηθεί αναλόγως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο παράρτημα Ι του κανονισμού (ΕΟΚ) αριθ. 2658/87, το κείμενο του κωδικού ΣΟ 2710 19 21 στη στήλη 3 του πίνακα στο δεύτερο μέρος, τμήμα V, κεφάλαιο 27, αντικαθίσταται από το ακόλουθο κείμενο:


«4,7 (*) 

_________________

(*) Αυτόνομος δασμός: ατελώς.»

Άρθρο 2

Ο παρών κανονισμός αρχίζει να ισχύει την 1η Ιανουαρίου 2014.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο


Ο Πρόεδρος

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

ΟΝΟΜΑΣΙΑ ΤΗΣ ΠΡΟΤΑΣΗΣ:

Πρόταση κανονισμού του Συμβουλίου για τροποποίηση του παραρτήματος Ι του κανονισμού (ΕΟΚ) αριθ. 2658/87 για τη δασμολογική και στατιστική ονοματολογία και το κοινό δασμολόγιο.

ΓΡΑΜΜΕΣ ΠΡΟΫΠΟΛΟΓΙΣΜΟΥ

Κεφάλαιο και άρθρο: κεφάλαιο 12, άρθρο 120

Ποσό εγγεγραμμένο στον προϋπολογισμό για το έτος 2014: 18.086.400.000 ευρώ (ΣΠ 2014)

ΔΗΜΟΣΙΟΝΟΜΙΚΗ ΕΠΙΠΤΩΣΗ:

(
Η πρόταση δεν έχει δημοσιονομικές επιπτώσεις.

X
Η πρόταση δεν έχει δημοσιονομικές επιπτώσεις επί των δαπανών, αλλά ενδέχεται να έχει δημοσιονομικές επιπτώσεις, αμελητέου χαρακτήρα ωστόσο, για τους ακόλουθους λόγους:

Το 2012 η συνολική αξία των εισαγωγών του κωδικού ΣΟ 2710 19 21 ανήλθε σε 12,2 δισ. ευρώ
. Ο συμβατικός δασμολογικός συντελεστής για τον εν λόγω κωδικό ΣΟ είναι 4,7 %. 

Οι περισσότερες από αυτές τις εισαγωγές (πάνω από το 97%) ήταν ατελείς ως αποτέλεσμα της εφαρμογής των συμφωνιών ελεύθερων συναλλαγών και του ΣΓΠ.

Από την 1/1/2014 ορισμένες σημαντικές χώρες εξαγωγής (που αντιπροσωπεύουν το 82% των εισαγωγών) δεν θα επωφελούνται πλέον από το ΣΓΠ. Αυτό θα μπορούσε να έχει ως συνέπεια την αύξηση των εσόδων κατά περίπου 470 εκατ. ευρώ όσον αφορά τους παραδοσιακούς ίδιους πόρους.

Ωστόσο, υπάρχουν επί του παρόντος πάνω από 1 500 συμφωνίες αεροπορικών μεταφορών μεταξύ της ΕΕ ή των κρατών μελών και τρίτων χωρών και τα κράτη μέλη έχουν εκδώσει εθνικές διατάξεις για την τροφοδοσία των αεροσκαφών.

Λαμβανομένης υπόψη της εν λόγω σειράς μέτρων που λαμβάνονται από τα κράτη μέλη τα οποία προβλέπουν απαλλαγή από δασμούς για τα αεροπορικά καύσιμα, ο κίνδυνος απώλειας πρόσθετων εσόδων για τους παραδοσιακούς ίδιους πόρους από την 01/01/2014 θεωρείται αμελητέος.[image: image2][image: image3]
�	Κανονισμός (EE) αριθ. 978/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την εφαρμογή συστήματος γενικευμένων δασμολογικών προτιμήσεων και την κατάργηση του κανονισμού (ΕΚ) αριθ. 732/2008 του Συμβουλίου (ΕΕ L 303 της 31.10.2012, σ.1).


�	Εκτελεστικός κανονισμός (ΕΕ) της Επιτροπής, της 17ης Δεκεμβρίου 2012, σχετικά με την αναστολή των δασμολογικών προτιμήσεων για ορισμένες δικαιούχους χώρες του ΣΓΠ, όσον αφορά ορισμένα τμήματα του ΣΓΠ, σύμφωνα με τον κανονισμό (ΕΕ) αριθ. 978/2012 για την εφαρμογή συστήματος γενικευμένων δασμολογικών προτιμήσεων (ΕΕ L 348 της 18.12.2012, σ.11). 


�	Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).


�	Πηγή Eurostat — στατιστική διαδικασία: συνήθης 

